- Norge er best i verden. Næringsminister Trond Giske snakket på Prestasjonskonferansen.

- Jeg vil gjerne avlive en myte, sa Giske innledningsvis i sitt foredrag på Prestasjonskonferansen på Den norske Opera mandag.

Bolighandel1: Selg uten megler

Så skrudde han på en video som viste norske idrettstopper på konkurransearenaen.

Etter at videoen var skrudd av sa Giske:

- Elsker dem

- Det sies at vi ikke anerkjenner enerne i Norge.

- Men vi elsker jo vinnerne våre, sa han.

- Vi setter utrolig stor pris på de som har lagt ned disse 10.000 timene.

Idrettsforbilder

Giske mente næringslivet har mye å lære av idretten. Det skal være lov å lykkes, og man skal juble over de som får det til, mente Giske.

Men norsk næringsliv har langt på vei lykkes med det meste, skal en tro Giske.

Også i en tid der vi trues av den største krisen siden 1930-tallet er vi på topp. Giske la ikke fingrene imellom:

*Vi er på verdenstoppen i bruttonasjonalprodukt per innbyger

*Vi er det sjette beste landet i verden å drive næringsvirksomhet i (etter Singapore, Hong Kong, New Zealand, USA og Danmark)

*Vi har hatt en levestandardutvikling ingen andre kan vise maken til

* Vi har jobber, ikke bare til oss selv, men også til svensker og andre som kommer fra områder der arbeidsledigheten er tosifret

- Hvorfor er vi der? spurte Giske.

Han svarte selv på spørsmålet:

Produktivitetskonger

- Det er én grunn. Det er den norske produktiviteten.

Norge har de siste tiårene hatt en produktivitetsøkning de andre EU-landene bare kan drømme om.

- Norge har hatt en produktivitetsøkning på 50 prosent, sa Giske.

Giske mente dette bare var mulig ved at man fulgte suksessoppskriften fra idrettens verden.

Norsk vinnerkultur

- Det dreier seg om å bli 5 prosent bedre i alle ledd, sa Giske, og nevnte faktorer som psykologi og forberedelser.

- Da slår vi også de som er bedre enn oss på enkelte ting, sa Giske og nevnte land med lavere lønnsnivå som eksempel.

Giske mener den norske kulturen med flate strukturer og lite hierarki er nøkkelen til suksess. Det er ikke slik i Norge at sjefen vet alt, og at det ikke er lov til å utfordre ledelsen.

- Det er en bra kultur, sa Giske.

- I motsetning til i Asia, for eksempel, der sjefene er ufeilbarlige, sa Giske.

Giske gjentok det han tidligere har uttalt, at vi ikke kan leve av å være verdens rikeste. Han siterte tidligere Rosenborg-trener, Nils Arne Eggen, som mener det ikke er noen stor prestasjon å bli seriemester én gang.

Næringslivet må hele tiden jobbe med å forbedre seg. Det er et målrettet arbeid mot målet hvor man kan hente mye fra idretten:

*Når det gjelder gjennomføringsevne

*Aktivisering av alle ledd fr å oppnå resultater

*Kommunikasjon og læring på tvers av områder

Giske avsluttet med oppfordring til toppledere om å engasjere seg mer i læringsprosessen. Han viste til at det var mange bedrifter representert på Prestasjonskonferansen, men veldig få toppledere.

- De har ikke tid, sa Giske, men mente topplederne også må trekkes med på slike arrangementer for at man ska få til prestasjonsheving i bedriftene.